title: Neuvoston päätös 2014/482/YUTP, annettu 22 päivänä heinäkuuta 2014 , Euroopan unionin YTPP-operaatiosta Nigerissä (EUCAP Sahel Niger) annetun päätöksen 2012/392/YUTP muuttamisesta

text:
               23.7.2014

               FI

               Euroopan unionin virallinen lehti

               L 217/31

         NEUVOSTON PÄÄTÖS 2014/482/YUTP,
   annettu 22 päivänä heinäkuuta 2014,
   Euroopan unionin YTPP-operaatiosta Nigerissä (EUCAP Sahel Niger) annetun päätöksen 2012/392/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 16 päivänä heinäkuuta 2012 päätöksen 2012/392/YUTP (1), jonka voimassaolo päättyy 15 päivänä heinäkuuta 2014.

               (2)

               Neuvosto hyväksyi 28 päivänä lokakuuta 2013 päätöksen 2013/533/YUTP (2), jossa säädetään rahoitusohjeesta 15 päivänä heinäkuuta 2014 päättyvälle kaudelle.

               (3)

               Poliittisten ja turvallisuusasioiden komitea (PTK) on 28 päivänä maaliskuuta 2014 suosittanut, että Euroopan unionin YTPP-operaatiota Nigerissä (EUCAP Sahel Niger) jatketaan strategisen uudelleenarvioinnin mukaisesti kahdella vuodella.

               (4)

               Unionin ulkoasioiden ja turvallisuuspolitiikan korkea edustaja on 2 päivänä toukokuuta 2014 vastaanottanut Nigerin viranomaisten lähettämän kirjeen, jossa kannatetaan EUCAP Sahel Niger -operaation jatkamista kahdella vuodella.

               (5)

               EUCAP Sahel Niger toteutetaan tilanteessa, joka saattaa huonontua ja joka voi haitata Euroopan unionista tehdyn sopimuksen 21 artiklassa esitettyjen unionin ulkoisen toiminnan tavoitteiden saavuttamista,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2012/392/YUTP seuraavasti:

               1)

               Korvataan 2 ja 3 artikla seuraavasti:
               ”2 artikla
               Tavoitteet
               EUCAP Sahel Nigerin tavoitteena on osana Sahelin turvallisuutta ja kehitystä koskevan Euroopan unionin strategian täytäntöönpanoa mahdollistaa se, että Nigerin viranomaiset pystyisivät määrittelemään ja panemaan täytäntöön oman kansallisen turvallisuusstrategiansa. Lisäksi EUCAP Sahel Niger pyrkii osallistumaan terrorismin ja järjestäytyneen rikollisuuden torjunnasta vastaavien Nigerin turvallisuusalan lukuisten eri toimijoiden keskinäisen integroidun, monialaisen, johdonmukaisen, kestävän ja ihmisoikeuksien huomioon ottamiseen perustuvan lähestymistavan kehittämiseen.
               3 artikla
               Tehtävät
               1.   Edellä 2 artiklassa esitettyjen tavoitteiden saavuttamiseksi EUCAP Sahel Niger

                           a)

                           on valmis tukemaan Nigerin turvallisuusstrategian määrittelyä ja täytäntöönpanoa samalla, kun se neuvoo ja avustaa edelleen Nigerin turvallisuus- ja kehitysstrategian turvallisuusulottuvuuden täytäntöönpanossa;

                           b)

                           helpottaa sellaisten alueellisten ja kansainvälisten hankkeiden koordinointia, joilla Nigeriä tuetaan terrorismin ja järjestäytyneen rikollisuuden torjunnan alalla;

                           c)

                           vahvistaa oikeusvaltioperiaatetta kehittämällä rikostutkintaan liittyviä valmiuksia sekä kehittää ja toteuttaa tässä yhteydessä asianmukaisia koulutusohjelmia;

                           d)

                           tukee Nigerin turvallisuus- ja puolustusjoukkojen ylläpidettävyyden kestävää kehittämistä;

                           e)

                           osallistuu turvallisuusalan hankkeiden määrittämiseen, suunnitteluun ja toteutukseen.

                     2.   EUCAP Sahel Niger keskittyy niihin 1 kohdassa mainittuihin toimiin, jotka osaltaan parantavat Nigerin alueen valvontaa, myös koordinoidusti Nigerin asevoimien kanssa.
               3.   EUCAP Sahel Niger ei suorita täytäntöönpanotehtäviä.”

               2)

               Muutetaan 4 artikla seuraavasti:

                           a)

                           korvataan 3 kohta seuraavasti:
                           ”3.   EUCAP Sahel Nigerin rakenne on sen suunnitteluasiakirjojen mukainen.”

                           b)

                           kumotaan 4 kohta.

               3)

               Muutetaan 6 artikla seuraavasti:

                           a)

                           lisätään kohta seuraavasti:
                           ”1a.   Operaation johtaja edustaa EUCAP Sahel Nigeriä sen operaatioalueella. Operaation johtaja voi siirtää henkilöstö- ja rahoitushallinnon tehtäviä EUCAP Sahel Nigerin henkilöstöön kuuluville, jotka toimivat tuolloin hänen yleisellä vastuullaan.”

                           b)

                           korvataan 3 kohta seuraavasti:
                           ”3.   Operaation johtaja antaa EUCAP Sahel Nigerin koko henkilöstölle, myös Brysselissä olevalle tukiyksikölle, ohjeita operaation toteuttamiseksi tehokkaalla tavalla operaatioalueella sekä vastaa EUCAP Sahel Nigerin koordinoinnista ja päivittäisestä hallinnoinnista noudattaen siviilioperaation komentajan strategisen tason ohjeita.”

                           c)

                           kumotaan 4 ja 8 kohdat.

               4)

               Korvataan 7 artiklan 4 kohta seuraavasti:
               ”4.   Kansainvälisen ja paikallisen henkilöstön työehdot sekä oikeudet ja velvollisuudet määritetään EUCAP Sahel Nigerin ja asianomaisten henkilöstöön kuuluvien välisissä sopimuksissa.”

               5)

               Korvataan 11 artiklan 5 kohta seuraavasti:
               ”5.   Operaation johtaja huolehtii EU:n turvallisuusluokiteltujen tietojen suojaamisesta neuvoston päätöksen 2013/488/EU (3) mukaisesti.

                  (3)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).”"

               6)

               Lisätään artikla seuraavasti:
               ”12 a artikla
               Oikeudelliset järjestelyt
               EUCAP Sahel Niger -operaatiolla on, sikäli kuin se on tarpeen tämän päätöksen täytäntöön panemiseksi, valtuudet hankkia palveluja ja tarvikkeita, tehdä sopimuksia ja hallinnollisia järjestelyjä, ottaa palvelukseen henkilöstöä, avata pankkitilejä, hankkia ja pitää hallussa varoja ja maksaa operaation velkoja sekä esiintyä kantajana ja vastaajana oikeudenkäynneissä.”

               7)

               Korvataan 13 artikla seuraavasti:
               ”13 artikla
               Rahoitusjärjestelyt
               1.   EUCAP Sahel Nigeriin liittyviin menoihin tarkoitettu rahoitusohje 16 päivän heinäkuuta 2012 ja 31 päivän lokakuuta 2013 väliselle ajalle on 8 700 000 euroa.
               EUCAP Sahel Nigeriin liittyviin menoihin tarkoitettu rahoitusohje 1 päivän marraskuuta 2013 ja 15 päivän heinäkuuta 2014 väliselle ajalle on 6 500 000 euroa.
               EUCAP Sahel Nigeriin liittyviin menoihin tarkoitettu rahoitusohje 16 päivän heinäkuuta 2014 ja 15 päivän heinäkuuta 2015 väliselle ajalle on 9 155 000 euroa.
               2.   Kaikkia menoja hallinnoidaan unionin yleiseen talousarvioon sovellettavien sääntöjen ja menettelyjen mukaisesti. Kolmansien valtioiden ja isäntävaltion kansalaiset voivat osallistua sopimuksia koskeviin tarjouskilpailuihin. EUCAP Sahel Niger voi komission hyväksynnän saatuaan sopia jäsenvaltioiden, isäntävaltion, osallistuvien kolmansien valtioiden ja muiden kansainvälisten toimijoiden kanssa teknisistä järjestelyistä, jotka koskevat laitteiden ja palvelujen toimittamista ja toimitilojen tarjoamista EUCAP Sahel Nigerille.
               3.   EUCAP Sahel Niger vastaa talousarvionsa toteuttamisesta. EUCAP Sahel Niger allekirjoittaa tätä koskevan sopimuksen komission kanssa.
               4.   Rajoittamatta sitä, mitä Euroopan unionin Nigerissä toteutettavan YTPP-operaation (EUCAP Sahel Niger) asemaa koskevassa Euroopan unionin ja Nigerin tasavallan välisessä sopimuksessa (4) määrätään, EUCAP Sahel Niger vastaa toimeksiannon täytäntöönpanosta aiheutuvista vaatimuksista ja velvoitteista 16 päivästä heinäkuuta 2014 alkaen, lukuun ottamatta vaatimuksia, jotka liittyvät operaation johtajan vakaviin väärinkäytöksiin, joista hän on vastuussa.
               5.   Rahoitusjärjestelyjen täytäntöönpano ei vaikuta 4, 5 ja 6 artiklassa säädettyyn johtamisjärjestelyyn eikä EUCAP Sahel Nigerin operatiivisiin vaatimuksiin, joihin sisältyy laitteiden yhteensopivuus ja operaation ryhmien yhteistoimintakyky.
               6.   Menot ovat rahoituskelpoisia 16 päivästä heinäkuuta 2012 alkaen.

                  (4)  EUVL L 242, 11.9.2013, s. 2.”"

               8)

               Lisätään artikla seuraavasti:
               ”13 a artikla
               Hankeyksikkö
               1.   EUCAP Sahel Nigerillä on hankeyksikkö hankkeiden määrittämistä ja toteuttamista varten. EUCAP Sahel Niger avustaa ja ohjeistaa tarvittaessa jäsenvaltioiden ja kolmansien valtioiden omalla vastuullaan toteuttamia hankkeita EUCAP Sahel Nigerin toimeksiantoon liittyvillä aloilla ja sen tavoitteiden tukemiseksi.
               2.   EUCAP Sahel Nigerillä on lupa käyttää jäsenvaltioiden tai kolmansien valtioiden rahoitusosuuksia pannakseen täytäntöön hankkeen, jos kyseinen hanke on todettu tukevan johdonmukaisesti EUCAP Sahel Nigerin muita toimia, ja se:

                           a)

                           sisältyy tämän päätöksen talousarviovaikutuksia koskevaan selvitykseen; tai

                           b)

                           on EUCAP Sahel Nigerin toimeksiannon aikana otettu mukaan talousarviovaikutuksia koskevaan selvitykseen operaation johtajan pyynnöstä talousarviovaikutuksia koskevaan selvitykseen tehdyllä muutoksella.

                     EUCAP Sahel Niger tekee osallistuvien valtioiden kanssa sopimuksen, johon sisällytetään erityisesti erityiset menettelyt kolmansien osapuolien valitusten käsittelemiseksi tapauksissa, joissa valitus koskee EUCAP Sahel Nigerin toimista tai laiminlyönneistä aiheutuneita vahinkoja niiden varojen käytössä, jotka nämä valtiot ovat antaneet käyttöön. Rahoitukseen osallistuvat valtiot eivät missään tapauksessa voi katsoa unionin tai korkean edustajan olevan vastuussa EUCAP Sahel Nigerin toimien tai laiminlyöntien seurauksista näiden valtioiden käyttöön antamien varojen käytössä.
               3.   PTK:n on annettava suostumuksensa kolmansien valtioiden hankeyksikön rahoitukseen osallistumisen hyväksynnälle.”

               9)

               Korvataan 15 artiklassa viittaukset päätökseen ”2011/292/EU” viittauksilla päätökseen ”2013/488/EU”.

               10)

               Korvataan 16 artiklan toinen kohta seuraavasti:
               ”Sitä sovelletaan 15 päivään heinäkuuta 2016.”

         2 artikla
   Tämä päätös tulee voimaan päivänä, jona se hyväksytään.
   Sitä sovelletaan 16 päivästä heinäkuuta 2014.

      Tehty Brysselissä 22 päivänä heinäkuuta 2014.

            Neuvoston puolesta

            Puheenjohtaja

         C. ASHTON

      (1)  Neuvoston päätös 2012/392/YUTP, annettu 16 päivänä heinäkuuta 2012, Euroopan unionin YTPP-operaatiosta Nigerissä (EUCAP Sahel Niger) (EUVL L 187, 17.7.2012, s. 48).

      (2)  Neuvoston päätös 2013/533/YUTP, annettu 28 päivänä lokakuuta 2013, Euroopan unionin YTPP-operaatiosta Nigerissä (EUCAP Sahel Niger) annetun päätöksen 2012/392/YUTP muuttamisesta (EUVL L 288, 30.10.2013, s. 68).


title: 2008/438/EY,Euratom: Neuvoston ja komission päätös, tehty 14 päivänä toukokuuta 2008 , Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian vakautus- ja assosiaatiosopimukseen Bulgarian tasavallan ja Romanian Euroopan unioniin liittymisen huomioon ottamiseksi liitettävän pöytäkirjan tekemisestä

text:
               13.6.2008

               FI

               Euroopan unionin virallinen lehti

               L 155/15

      NEUVOSTON JA KOMISSION PÄÄTÖS,
   tehty 14 päivänä toukokuuta 2008,
   Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian vakautus- ja assosiaatiosopimukseen Bulgarian tasavallan ja Romanian Euroopan unioniin liittymisen huomioon ottamiseksi liitettävän pöytäkirjan tekemisestä
   (2008/438/EY, Euratom)
   EUROOPAN UNIONIN NEUVOSTO, JA EUROOPAN YHTEISÖJEN KOMISSIO, jotka
   ottavat huomioon Euroopan yhteisön perustamissopimuksen ja erityisesti sen 310 artiklan yhdessä 300 artiklan 2 kohdan ensimmäisen alakohdan toisen virkkeen ja 300 artiklan 3 kohdan toisen alakohdan kanssa,
   ottavat huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,
   ottavat huomioon Bulgarian ja Romanian liittymisasiakirjan ja erityisesti sen 6 artiklan 2 kohdan,
   ottavat huomioon komission ehdotuksen,
   ottavat huomioon Euroopan parlamentin puoltavan lausunnon (1),
   ottavat huomioon neuvoston Euroopan atomienergiayhteisön perustamissopimuksen 101 artiklan mukaisesti antaman hyväksynnän,
   sekä katsovat seuraavaa:

               (1)

               Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian vakautus- ja assosiaatiosopimukseen Bulgarian tasavallan ja Romanian Euroopan unioniin liittymisen huomioon ottamiseksi liitettävä pöytäkirja allekirjoitettiin Euroopan yhteisön ja sen jäsenvaltioiden puolesta 18 päivänä helmikuuta 2008 neuvoston päätöksen N:o 2008/273/EY (2) mukaisesti.

               (2)

               Pöytäkirjaa on ennen sen voimaantuloa sovellettu väliaikaisesti liittymispäivästä alkaen.

               (3)

               Pöytäkirja olisi tehtävä,

         OVAT PÄÄTTÄNEET SEURAAVAA:
   1 artikla
   Hyväksytään Euroopan yhteisön, Euroopan atomienergiayhteisön ja jäsenvaltioiden puolesta Euroopan yhteisöjen ja niiden jäsenvaltioiden sekä entisen Jugoslavian tasavallan Makedonian vakautus- ja assosiaatiosopimukseen Bulgarian tasavallan ja Romanian Euroopan unioniin liittymisen huomioon ottamiseksi liitettävä pöytäkirja.
   Pöytäkirjan teksti on tämän päätöksen liitteenä (3).
   2 artikla
   Neuvoston puheenjohtaja tallettaa pöytäkirjan 11 artiklassa tarkoitetut hyväksymisasiakirjat Euroopan yhteisön ja sen jäsenvaltioiden puolesta. Komission puheenjohtaja tallettaa hyväksymisasiakirjan samanaikaisesti Euroopan atomienergiayhteisön puolesta.

      Tehty Brysselissä 14 päivänä toukokuuta 2008.

            Neuvoston puolesta

            Puheenjohtaja

         A. BAJUK

            Komission puolesta

            Puheenjohtaja

         José Manuel BARROSO

      (1)  Puoltava lausunto annettu 23.4.2008 (ei vielä julkaistu virallisessa lehdessä).

      (2)  EUVL L 99, 10.4.2008, s. 1.

      (3)  EUVL L 99, 10.4.2008, s. 2.


title: EFTA-valtioiden pysyvän komitean päätös N:o 1/2011/PK, annettu 29 päivänä syyskuuta 2011 , rahoitusjärjestelmän (2009–2014) alaisten ohjelmien ja hankkeiden varainhoidon tarkastuksesta

text:
               22.12.2011

               FI

               Euroopan unionin virallinen lehti

               L 341/67

         EFTA-VALTIOIDEN PYSYVÄN KOMITEAN PÄÄTÖS
   N:o 1/2011/PK,
   annettu 29 päivänä syyskuuta 2011,
   rahoitusjärjestelmän (2009–2014) alaisten ohjelmien ja hankkeiden varainhoidon tarkastuksesta
   EFTA-VALTIOIDEN PYSYVÄ KOMITEA, joka
   ottaa huomioon Euroopan talousalueesta tehdyn sopimuksen, jäljempänä ’ETA-sopimus’,
   ottaa huomioon Euroopan unionin sekä Islannin, Liechtensteinin ruhtinaskunnan ja Norjan kuningaskunnan sopimuksen vuosia 2009–2014 koskevasta ETA:n rahoitusjärjestelmästä,
   ottaa huomioon ETA:n rahoitusjärjestelmää koskevan pöytäkirjan 38 b, joka on sisällytetty ETA-sopimukseen edellä mainitulla Euroopan unionin sekä Islannin, Liechtensteinin ruhtinaskunnan ja Norjan kuningaskunnan välisellä sopimuksella vuosia 2009–2014 koskevasta ETA:n rahoitusjärjestelmästä,
   ottaa huomioon Norjan kuningaskunnan ja Euroopan unionin sopimuksen Norjan rahoitusjärjestelmästä vuosiksi 2009–2014,
   ottaa huomioon rahoitusjärjestelmäkomitean perustamisesta annetun EFTA-valtioiden pysyvän komitean päätöksen N:o 4/2004/PK muuttamisesta 9 päivänä joulukuuta 2010 annetun EFTA-valtioiden pysyvän komitean päätöksen N:o 5/2010/PK (1),
   ottaa huomioon ETA:n ja Norjan rahoitusjärjestelmäviraston tehtävien laajentamisesta 9 päivänä joulukuuta 2010 annetun EFTA-valtioiden pysyvän komitean päätöksen N:o 6/2010/PK (2),
   ottaa huomioon EFTAn tilintarkastajien toimeksiannosta (koskien EFTAn ETA-maita) 23 päivänä lokakuuta 2002 annetun valvonta- ja tuomioistuinkomitean päätöksen N:o 5/2002,
   ON PÄÄTTÄNYT SEURAAVAA:
   1 artikla
   Vuosia 2009–2014 koskevan ETA:n rahoitusjärjestelmän, jäljempänä ’ETA:n rahoitusjärjestelmä’, alaisten ohjelmien ja hankkeiden varainhoidon tarkastuksessa ylintä toimivaltaa käyttää tarkastuslautakunta. Tähän sisältyy edunsaajavaltioissa järjestettyjen ohjelmien ja hankkeiden varainhoidon tarkastus, edunsaajavaltioiden ohjelmien ja hankkeiden hallinnointi sekä ETA:n rahoitusjärjestelmän täytäntöönpano. Tarkastuslautakunta voi myös tarkastaa rahoitusjärjestelmäviraston toimintaa ETA:n rahoitusjärjestelmän osalta.
   2 artikla
   Tarkastuslautakunta muodostetaan ETA-sopimuksen sopimuspuolina olevien EFTA-valtioiden kansalaisista, joiden olisi mieluiten oltava EFTA-valtioiden ylimpien tilintarkastuselinten jäseniä. Lautakunnan jäsenten on oltava täysin riippumattomia. EFTAn virkamies voidaan nimittää tilintarkastajaksi kolmen vuoden kuluttua siitä, kun hän on lopettanut työskentelyn EFTAn elimissä.
   3 artikla
   Tarkastuslautakunnan jäsenet, jotka tekevät tarkastuksia 1 artiklan nojalla, ovat samoja henkilöitä kuin ne, jotka on nimitetty samalle toimikaudelle EFTAn tarkastuslautakunnan jäsenten nimittämisestä (koskien EFTAn ETA-maita) 26 päivänä toukokuuta 2010 annetun valvonta- ja tuomioistuinkomitean päätöksen N:o 1 mukaisesti. Heidän toimikautensa päätyttyä valvonta- ja tuomioistuinkomitean päätöksellä nimitetään tarkastuslautakunnan jäsenet, jotka tekevät tarkastuksia 1 artiklan nojalla.
   4 artikla
   Tarkastuslautakunnan jäsenet hoitavat tehtäviään täysin riippumattomasti.
   5 artikla
   Tarkastuslautakunnan jäsenet tekevät molempiin rahoitusjärjestelmiin liittyvien toimien varainhoidon tarkastuksessa tiivistä yhteistyötä Norjan rahoitusjärjestelmää vuosille 2009–2014 koskevasta vastaavasta varainhoidon tarkastuksesta vastaavan henkilön tai vastaavien henkilöiden kanssa.
   6 artikla
   Kustannukset, jotka aiheutuvat 1 artiklassa tarkoitetusta varainhoidon asianmukaisesta ja oikeasuhteisesta tarkastuksesta, rahoitetaan ETA:n rahoitusjärjestelmän hallinnollisesta talousarviosta. Pysyvä komitea päättää tarkastukseen myönnettävistä varoista tarkastuslautakunnan esityksen ja rahoitusjärjestelmäkomitean suosituksen perusteella.
   7 artikla
   Tarkastuslautakunta voi käyttää apunaan ulkopuolisia asiantuntijoita. Ulkopuolisia asiantuntijoita koskevat samat riippumattomuusvaatimukset ja sama 6 artiklassa tarkoitettu yhteistyövelvollisuus kuin tarkastuslautakunnan jäseniä.
   8 artikla
   Tarkastuslautakunta laatii rahoitusjärjestelmäkomitealle ja EFTA-valtioiden pysyvälle komitealle kertomuksen 1 artiklassa tarkoitetusta varainhoidon tarkastuksesta. Lautakunta voi tehdä toimenpide-ehdotuksia.
   9 artikla
   Tarkastuslautakunta laatii 1 artiklassa tarkoitetusta varainhoidon tarkastuksesta omat toimintaohjeensa ja toimittaa ne rahoitusjärjestelmäkomiteaa kuultuaan EFTA-valtioiden pysyvän komitean hyväksyttäviksi.
   10 artikla
   Tämä päätös tulee voimaan välittömästi.
   11 artikla
   Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

      Tehty Brysselissä 29 päivänä syyskuuta 2011.

            EFTA-valtioiden pysyvän komitean puolesta

            Puheenjohtaja

         Kurt JÄGER

            Pääsihteeri

         Kåre BRYN

      (1)  EUVL L 78, 24.3.2011, s. 57.

      (2)  EUVL L 78, 24.3.2011, s. 58.


title: Neuvoston päätös 2012/308/YUTP, annettu 26 päivänä huhtikuuta 2012 , Euroopan unionin liittymisestä Kaakkois-Aasian ystävyys- ja yhteistyösopimukseen

text:
               15.6.2012

               FI

               Euroopan unionin virallinen lehti

               L 154/1

         NEUVOSTON PÄÄTÖS 2012/308/YUTP,
   annettu 26 päivänä huhtikuuta 2012,
   Euroopan unionin liittymisestä Kaakkois-Aasian ystävyys- ja yhteistyösopimukseen
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 37 artiklan yhdessä sen 31 artiklan 1 kohdan kanssa,
   ottaa huomioon Euroopan unionin toiminnasta tehdyn sopimuksen ja erityisesti sen 219 ja 212 artiklat yhdessä sen 218 artiklan 6 kohdan a alakohdan ja 218 artiklan 8 kohdan toisen alakohdan kanssa,
   ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen,
   ottaa huomioon Euroopan parlamentin hyväksynnän,
   sekä katsoo seuraavaa:

               (1)

               Indonesian tasavalta, Malesia, Filippiinien tasavalta, Singaporen tasavalta ja Thaimaan kuningaskunta allekirjoittivat 24 päivänä helmikuuta 1976 Kaakkois-Aasian ystävyys- ja yhteistyösopimuksen, jäljempänä ’sopimus’. Allekirjoituspäivän jälkeen myös seuraavista maista on tullut sopimuksen allekirjoittajia: Brunei Darussalamin valtio, Kambodžan kuningaskunta, Laosin demokraattinen kansantasavalta, Burma/Myanmar, Vietnamin sosialistinen tasavalta, Papua-Uuden-Guinean itsenäinen valtio, Kiinan kansantasavalta, Intian tasavalta, Japani, Pakistanin islamilainen tasavalta, Korean tasavalta, Venäjän federaatio, Uusi-Seelanti, Mongolia, Australian liittovaltio, Ranskan tasavalta, Itä-Timorin demokraattinen tasavalta, Bangladeshin kansantasavalta, Sri Lankan demokraattinen sosialistinen tasavalta, Korean demokraattinen kansantasavalta, Amerikan yhdysvallat, Turkin tasavalta ja Kanada.

               (2)

               Sopimuksen tarkoitus on rauhan, vakauden ja yhteistyön edistäminen Kaakkois-Aasian alueella. Tämän vuoksi siinä kehotetaan kiistojen rauhanomaiseen ratkaisemiseen, rauhan ylläpitoon, konfliktien ehkäisyyn ja Kaakkois-Aasian turvallisuuden lujittamiseen. Näin sopimuksen säännöt ja periaatteet vastaavat unionin yhteisen ulko- ja turvallisuuspolitiikan tavoitteita.

               (3)

               Lisäksi sopimuksessa määrätään tehostetusta yhteistyöstä talouden, kaupan, sosiaaliasioiden, tekniikan ja tieteen aloilla sekä alueen talouskasvun nopeuttamisesta edistämällä Kaakkois-Aasian maatalouden ja teollisuusyritysten hyödyntämistä alueella, kaupan laajentamista ja talousinfrastruktuurin kehittämistä. Sopimuksella edistetään näin yhteistyötä alueen kehitysmaiden kanssa sekä taloudellista, teknistä ja rahoitusyhteistyötä muiden kuin kehitysmaiden kanssa.

               (4)

               Neuvosto antoi 4 ja 5 päivänä joulukuuta 2006 puheenjohtajavaltiolle ja komissiolle luvan neuvotella unionin ja Euroopan yhteisön liittymisestä sopimukseen.

               (5)

               Unioni ja Euroopan yhteisö ilmoittivat 7 päivänä joulukuuta 2006 päivätyllä kirjeellä Kambodžalle, joka toimi ASEANin unionin-suhteiden koordinaattorina, päätöksestään pyytää saada liittyä sopimukseen kirjeessä esitettyjen edellytysten mukaisesti.

               (6)

               ASEANin puheenjohtajana toiminut Thaimaa ilmoitti 28 päivänä toukokuuta 2009 kaikkien Kaakkois-Aasian valtioiden hyväksyvän unionin ja Euroopan yhteisön liittymisen sopimukseen sillä edellytyksellä, että sopimuksen kolmas pöytäkirja tulee voimaan.

               (7)

               Sopimuksen kolmas pöytäkirja allekirjoitettiin 23 päivänä heinäkuuta 2010, ja se antaa alueellisille järjestöille mahdollisuuden liittyä sopimukseen.

               (8)

               Unionin olisi tämän vuoksi liityttävä sopimukseen sen kolmannen pöytäkirjan tultua voimaan,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta unionin liittyminen Kaakkois-Aasian ystävyys- ja yhteistyösopimukseen.
   Sopimuksen, sen kolmen muutospöytäkirjan sekä unionin liittymistä sopimukseen koskevan asiakirjan tekstit on liitetty tähän päätökseen.
   2 artikla
   Neuvosto valtuuttaa unionin ulkoasioiden ja turvallisuuspolitiikan korkean edustajan allekirjoittamaan ja tallettamaan sopimuksen liittymiskirjan unionin puolesta.
   3 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 26 päivänä huhtikuuta 2012.

            Neuvoston puolesta

            Puheenjohtaja

         M. BØDSKOV

      KÄÄNNÖS
      Kaakkois-Aasian ystävyys- ja yhteistyösopimus
      Indonesiassa, tehty 24 päivänä helmikuuta 1976
      Korkeat sopimuspuolet,
      TIETOISINA historiallisista, maantieteellisistä ja kulttuurisista siteistä, jotka vallitsevat niiden kansojen välillä,
      HALUTEN edistää alueen rauhaa ja vakautta noudattaen oikeutta ja oikeusvaltioperiaatetta ja lisäten alueellisten suhteidensa kestävyyttä,
      HALUTEN tukea rauhaa, ystävyyttä ja keskinäistä yhteistyötä Kaakkois-Aasiaan vaikuttavissa asioissa Yhdistyneiden kansakuntien peruskirjan hengen ja periaatteiden, Bandungissa 25 päivänä huhtikuuta 1955 pidetyssä Aasian ja Afrikan maiden konferenssissa hyväksyttyjen kymmenen periaatteen, Bangkokissa 8 päivänä elokuuta 1967 allekirjoitetun Kaakkois-Aasian maiden liiton julistuksen sekä Kuala Lumpurissa 27 päivänä marraskuuta 1971 allekirjoitetun julistuksen mukaisesti,
      VAKUUTTUNEINA siitä, että erimielisyydet ja riidat näiden maiden välillä olisi käsiteltävä järkevillä, tehokkailla ja riittävän joustavilla menettelyillä välttäen kielteisiä asenteita, jotka saattavat vaarantaa yhteistyön tai haitata sitä,
      USKOEN, että maailmanrauhan, vakauden ja tasapainon edistäminen edellyttää yhteistyötä kaikkien rauhaa rakastavien kansojen kanssa sekä Kaakkois-Aasiassa että sen ulkopuolella,
      SOPIVAT JUHLALLISESTI sitoutuvansa seuraavaan ystävyys- ja yhteistyösopimukseen:
      1.1.1.1   I LUKU: TARKOITUS JA PERIAATTEET
      1 artikla
      Tällä sopimuksella on tarkoitus edistää pysyvää rauhaa, ikuista ystävyyttä ja yhteistyötä sopimuspuolten kansojen välillä tukien niiden vahvuutta, solidaarisuutta ja suhteiden lähentämistä.
      2 artikla
      Korkeita sopimuspuolia ohjaavat niiden keskinäisissä suhteissa seuraavat perusperiaatteet:

                  a)

                  molemminpuolinen kunnioitus kaikkien kansojen itsenäisyyttä, suvereenisuutta, tasa-arvoa, alueellista koskemattomuutta ja kansallista identiteettiä kohtaan;

                  b)

                  jokaisen valtion oikeus ohjata kansallista olemassaoloaan vapaana ulkopuolisesta sekaantumisesta, horjuttamisesta tai painostuksesta;

                  c)

                  puuttumattomuus toistensa sisäisiin asioihin;

                  d)

                  erimielisyyksien ja riitojen ratkaiseminen rauhanomaisin keinoin;

                  e)

                  pidättäytyminen voimalla uhkaamisesta ja voiman käytöstä;

                  f)

                  tehokas keskinäinen yhteistyö.

            1.1.1.2   II LUKU: YSTÄVYYS
      3 artikla
      Korkeat sopimuspuolet pyrkivät tämän sopimuksen tavoitteiden saavuttamiseksi kehittämään ja lujittamaan niitä yhteen sitovia perinteisiä, kulttuurisia ja historiallisia ystävyys-, naapuruus- ja yhteistyösuhteita ja toteuttavat vilpittömästi niille tästä sopimuksesta johtuvat velvoitteet. Korkeat sopimuspuolet edistävät keskinäisen yhteisymmärryksen parantamiseksi kansojensa välisiä yhteyksiä ja helpottavat niitä.
      1.1.1.3   III LUKU: YHTEISTYÖ
      4 artikla
      Korkeat sopimuspuolet edistävät aktiivista yhteistyötä talouden, sosiaaliasioiden, tekniikan, tieteen ja hallinnon aloilla sekä yhteisiin kansainvälisen rauhan ja alueellisen vakauden tavoitteisiin ja pyrkimyksiin liittyvissä asioissa ja kaikissa muissa yhteisen edun mukaisissa asioissa.
      5 artikla
      Korkeat sopimuspuolet tekevät 4 artiklan noudattamiseksi kaikkensa sekä monen- että kahdenvälisissä yhteyksissä noudattaen tasa-arvon, syrjimättömyyden ja molemminpuolisen hyödyn periaatteita.
      6 artikla
      Korkeat sopimuspuolet tekevät yhteistyötä alueen talouskasvun nopeuttamiseksi lujittaakseen vauraan ja rauhanomaisen Kaakkois-Aasian kansojen yhteisön perustaa. Tätä päämäärää silmällä pitäen ne edistävät maataloutensa ja teollisuudenalojensa parempaa hyödyntämistä, kauppansa laajentamista ja talousinfrastruktuuriensa kehittämistä kansojensa yhteiseksi hyödyksi. Tässä yhteydessä ne pyrkivät jatkossakin hyödyntämään kaikkia mahdollisuuksia läheiseen ja hyödylliseen yhteistyöhön muiden valtioiden sekä alueen ulkopuolisten kansainvälisten ja alueellisten järjestöjen kanssa.
      7 artikla
      Korkeat sopimuspuolet tehostavat talousalan yhteistyötä sosiaalisen oikeudenmukaisuuden saavuttamiseksi ja alueen kansojen elintason parantamiseksi. Ne laativat tätä varten soveltuvia alueellisia talouskehityksen ja keskinäisen avun strategioita.
      8 artikla
      Korkeat sopimuspuolet pyrkivät mahdollisimman läheiseen ja laaja-alaiseen yhteistyöhön ja pyrkivät auttamaan toisiaan koulutus- ja tutkimusmahdollisuuksien muodossa sosiaaliasioiden, kulttuurin, tekniikan, tieteen ja hallinnon aloilla.
      9 artikla
      Korkeat sopimuspuolet pyrkivät lujittamaan yhteistyötä rauhan, tasapainon ja vakauden edistämiseksi alueella. Korkeat sopimuspuolet ylläpitävät tämän vuoksi säännöllisiä yhteyksiä ja keskusteluja toistensa kanssa kansainvälisistä ja alueellisista asioista sovittaakseen yhteen näkökantojaan, toimiaan ja politiikkojaan.
      10 artikla
      Mikään korkea sopimuspuoli ei millään tavalla tai missään muodossa osallistu sellaiseen toimintaan, joka uhkaa toisen korkean sopimuspuolen poliittista ja taloudellista vakautta, suvereenisuutta tai alueellista koskemattomuutta.
      11 artikla
      Kukin korkea sopimuspuoli pyrkii kansallisen identiteettinsä säilyttääkseen lujittamaan poliittista, taloudellista, sosiokulttuurista sekä turvallisuuteen liittyvää kansallista kestokykyään omien tavoitteidensa ja pyrkimystensä mukaisesti vapaana ulkopuolisesta sekaantumisesta sekä sisäisestä horjuttamisesta.
      12 artikla
      Korkeat sopimuspuolet tavoittelevat alueen vaurautta ja turvallisuutta pyrkimällä tekemään yhteistyötä kaikilla aloilla alueen kestokyvyn edistämiseksi perustanaan itseluottamuksen, omavaraisuuden, keskinäisen kunnioituksen, yhteistyön ja solidaarisuuden periaatteet, jotka muodostavat lujan perustan Kaakkois-Aasian kansojen kestävälle yhteisölle.
      1.1.1.4   IV LUKU: RIITOJEN RAUHANOMAINEN RATKAISEMINEN
      13 artikla
      Korkeat sopimuspuolet pyrkivät päättäväisesti ja vilpittömästi ehkäisemään riitojen syntyä. Jos niihin suoraan vaikuttavista kysymyksistä syntyy riitoja, etenkin alueellista rauhaa ja tasapainoa todennäköisesti horjuttavia riitoja, ne pidättäytyvät voimalla uhkaamisesta tai sen käytöstä ja pyrkivät aina ratkaisemaan tällaiset riidat keskenään ystävällismielisissä neuvotteluissa.
      14 artikla
      Korkeat sopimuspuolet perustavat riitojen alueellista ratkaisemista varten pysyvän elimen, korkean neuvoston, joka muodostuu kunkin korkean sopimuspuolen ministeritason edustajasta ja jonka tietoon alueellista rauhaa ja tasapainoa todennäköisesti horjuttavat riidat tai tilanteet saatetaan.
      15 artikla
      Jos ratkaisua ei saavuteta suorissa neuvotteluissa, riita tai tilanne saatetaan korkean neuvoston tietoon, ja se suosittelee riidan osapuolille sopivia ratkaisukeinoja, kuten hyviä palveluksia, välitystä, selvitystä tai sovittelua. Korkea neuvosto voi kuitenkin tarjota myös omia hyviä palveluksiaan tai riidan osapuolten suostumuksella muodostaa itse välitys-, selvitys- tai sovittelukomitean. Tarvittaessa korkea neuvosto suosittelee sopivia toimenpiteitä riidan tai tilanteen kärjistymisen estämiseksi.
      16 artikla
      Tämän luvun edellistä määräystä ei sovelleta riitaan, elleivät riidan kaikki osapuolet ole yksimielisiä sen soveltamisesta kyseiseen riitaan. Tämä ei kuitenkaan estä muita korkeita sopimuspuolia, jotka eivät ole riidan osapuolia, tarjoamasta kaikkea mahdollista apua kyseisen riidan ratkaisemiseen. Riidan osapuolten olisi suhtauduttava myönteisesti tällaisiin avuntarjouksiin.
      17 artikla
      Mikään tässä sopimuksessa ei estä Yhdistyneiden kansakuntien peruskirjan 33 artiklan 1 kohtaan sisältyvien rauhanomaisten ratkaisukeinojen käyttöä. Riidan osapuolina olevia korkeita sopimuspuolia olisi rohkaistava tekemään aloitteita riidan ratkaisemiseksi ystävällismielisissä neuvotteluissa ennen muiden Yhdistyneiden kansakuntien peruskirjassa määrättyjen menettelyjen käyttöä.
      1.1.1.5   V LUKU: YLEINEN MÄÄRÄYS
      18 artikla
      Tämän sopimuksen allekirjoittavat Indonesian tasavalta, Malesia, Filippiinien tasavalta, Singaporen tasavalta ja Thaimaan kuningaskunta. Se ratifioidaan kunkin allekirjoittajavaltion perustuslaillisten menettelyjen mukaisesti. Muut Kaakkois-Aasian valtiot voivat liittyä siihen.
      19 artikla
      Sopimus tulee voimaan päivänä, jona viides ratifiointiasiakirja talletetaan niiden allekirjoittajavaltioiden hallitusten huostaan, jotka on nimetty sopimuksen ja ratifiointi- tai liittymisasiakirjojen tallettajiksi.
      20 artikla
      Sopimus laaditaan korkeiden sopimuspuolten virallisilla kielillä, ja jokainen teksti on yhtä todistusvoimainen. Teksteistä laaditaan yhteisesti hyväksytty käännös englannin kielellä. Yhteisen tekstin eroavat tulkinnat ratkaistaan neuvotteluin.

         TÄSTÄ TODISTUKSENA korkeat sopimuspuolet ovat allekirjoittaneet tämän sopimuksen ja kiinnittäneet siihen sinettinsä.
         Tehty Denpasarissa, Balilla, kahdentenakymmenentenäneljäntenä päivänä helmikuuta vuonna tuhatyhdeksänsataaseitsemänkymmentäkuusi.

         Pöytäkirja Kaakkois-Aasian ystävyys- ja yhteistyösopimuksen muuttamisesta, tehty Filippiineillä 15 päivänä joulukuuta 1987
         Brunei Darussalamin valtion hallitus,
         Indonesian tasavallan hallitus,
         Malesian hallitus,
         Filippiinien tasavallan hallitus,
         Singaporen tasavallan hallitus ja
         Thaimaan kuningaskunnan hallitus, jotka
         HALUAVAT entisestään tehostaa yhteistyötä kaikkien rauhaa rakastavien kansojen kanssa Kaakkois-Aasiassa ja sen ulkopuolella ja etenkin Kaakkois-Aasian naapurialueen valtioiden kanssa;
         OTTAVAT HUOMIOON Denpasarissa, Balilla, 24 päivänä helmikuuta 1976 tehdyn Kaakkois-Aasian ystävyys- ja yhteistyösopimuksen, jäljempänä ’ystävyyssopimus’, johdanto-osan 5 kappaleen, jossa viitataan maailmanrauhan, vakauden ja tasapainon edistämisen edellyttämään yhteistyöhön kaikkien rauhaa rakastavien kansojen kanssa sekä Kaakkois-Aasiassa että sen ulkopuolella,
         SOPIVAT SEURAAVAA:
         1 artikla
         Muutetaan ystävyyssopimuksen 18 artikla seuraavasti:

            ”Tämän sopimuksen allekirjoittavat Indonesian tasavalta, Malesia, Filippiinien tasavalta, Singaporen tasavalta ja Thaimaan kuningaskunta. Se ratifioidaan kunkin allekirjoittajavaltion perustuslaillisten menettelyjen mukaisesti.
            Muut Kaakkois-Aasian valtiot voivat liittyä siihen.
            Kaakkois-Aasian ulkopuoliset valtiot voivat myös liittyä tähän sopimukseen kaikkien sopimuksen allekirjoittaneiden Kaakkois-Aasian valtioiden sekä Brunei Darussalamin valtion suostumuksella.”

         2 artikla
         Muutetaan ystävyyssopimuksen 14 artikla seuraavasti:

            ”Korkeat sopimuspuolet perustavat riitojen alueellista ratkaisemista varten pysyvän elimen, korkean neuvoston, joka muodostuu kunkin korkean sopimuspuolen ministeritason edustajasta ja jonka tietoon alueellista rauhaa ja tasapainoa todennäköisesti horjuttavat riidat tai tilanteet saatetaan.
            Tätä artiklaa sovelletaan sopimukseen liittyneisiin Kaakkois-Aasian ulkopuolisiin valtioihin kuitenkin vain siinä tapauksessa, että kyseinen valtio on suoraan osallisena alueellisin menettelyin ratkaistavassa riidassa.”

         3 artikla
         Tämä pöytäkirja on ratifioitava, ja se tulee voimaan päivänä, jona korkeiden sopimuspuolten viimeinen ratifiointiasiakirja talletetaan.

            Tehty Manilassa viidentenätoista päivänä joulukuuta vuonna tuhatyhdeksänsataakahdeksankymmentäseitsemän.

         Toinen pöytäkirja Kaakkois-Aasian ystävyys- ja yhteistyösopimuksen muuttamisesta,
         tehty Manilassa, Filippiineillä, 25 päivänä heinäkuuta 1998
         Brunei Darussalamin valtion hallitus,
         Kambodžan kuningaskunnan hallitus,
         Indonesian tasavallan hallitus,
         Laosin demokraattisen kansantasavallan hallitus,
         Malesian hallitus,
         Myanmarin liiton tasavallan hallitus,
         Filippiinien tasavallan hallitus,
         Singaporen tasavallan hallitus,
         Thaimaan kuningaskunnan hallitus,
         Vietnamin sosialistisen tasavallan hallitus ja
         Papua-Uuden-Guinean hallitus,
         jäljempänä ’korkeat sopimuspuolet’, jotka
         HALUAVAT varmistaa yhteistyön asianmukaisen tehostamisen kaikkien rauhaa rakastavien kansojen kanssa Kaakkois-Aasiassa ja sen ulkopuolella ja etenkin Kaakkois-Aasian naapurialueen valtioiden kanssa;
         OTTAVAT HUOMIOON Denpasarissa, Balilla, 24 päivänä helmikuuta 1976 tehdyn Kaakkois-Aasian ystävyys- ja yhteistyösopimuksen, jäljempänä ’ystävyyssopimus’, johdanto-osan 5 kappaleen, jossa viitataan maailmanrauhan, vakauden ja tasapainon edistämisen edellyttämään yhteistyöhön kaikkien rauhaa rakastavien kansojen kanssa sekä Kaakkois-Aasiassa että sen ulkopuolella,
         SOPIVAT SEURAAVAA:
         1 artikla
         Muutetaan ystävyyssopimuksen 18 artiklan 3 kohta seuraavasti:

            ”Kaakkois-Aasian ulkopuoliset valtiot voivat myös liittyä tähän sopimukseen kaikkien Kaakkois-Aasian valtioiden eli Brunei Darussalamin valtion, Kambodžan kuningaskunnan, Indonesian tasavallan, Laosin demokraattisen kansantasavallan, Malesian, Myanmarin liiton tasavallan, Filippiinien tasavallan, Singaporen tasavallan, Thaimaan kuningaskunnan ja Vietnamin sosialistisen tasavallan suostumuksella.”

         2 artikla
         Tämä pöytäkirja on ratifioitava, ja se tulee voimaan päivänä, jona korkeiden sopimuspuolten viimeinen ratifiointiasiakirja talletetaan.

            Tehty Manilassa kahdentenakymmenentenäviidentenä päivänä heinäkuuta vuonna tuhatyhdeksänsataayhdeksänkymmentäkahdeksan.

         Kolmas pöytäkirja Kaakkois-Aasian ystävyys- ja yhteistyösopimuksen muuttamisesta,
         tehty Hanoissa, Vietnamissa, 23 päivänä heinäkuuta 2010
         Brunei Darussalamin tasavalta,
         Kambodžan kuningaskunta,
         Indonesian tasavalta,
         Laosin demokraattinen kansantasavalta,
         Malesia,
         Myanmarin liiton tasavalta,
         Filippiinien tasavalta,
         Singaporen tasavalta,
         Thaimaan kuningaskunta,
         Vietnamin sosialistinen tasavalta,
         Australian liittovaltio,
         Bangladeshin kansantasavalta,
         Kiinan kansantasavalta,
         Korean demokraattinen kansantasavalta,
         Ranskan tasavalta,
         Intian tasavalta,
         Japani,
         Mongolia,
         Uusi-Seelanti,
         Pakistanin islamilainen tasavalta,
         Papua-Uusi-Guinea,
         Korean tasavalta,
         Venäjän federaatio,
         Sri Lankan demokraattinen sosialistinen tasavalta,
         Itä-Timorin demokraattinen tasavalta,
         Turkin tasavalta ja
         Amerikan yhdysvallat,
         jäljempänä ’korkeat sopimuspuolet’, jotka
         HALUAVAT varmistaa yhteistyön asianmukaisen tehostamisen kaikkien rauhaa rakastavien kansojen kanssa Kaakkois-Aasiassa ja sen ulkopuolella, etenkin Kaakkois-Aasian naapurialueen valtioiden kanssa sekä sellaisten alueellisten järjestöjen kanssa, joiden jäseninä on yksinomaan suvereeneja valtioita;
         OTTAVAT HUOMIOON Denpasarissa, Balilla, 24 päivänä helmikuuta 1976 tehdyn Kaakkois-Aasian ystävyys- ja yhteistyösopimuksen, jäljempänä ’ystävyyssopimus’, johdanto-osan 5 kappaleen, jossa viitataan maailmanrauhan, vakauden ja tasapainon edistämisen edellyttämään yhteistyöhön kaikkien rauhaa rakastavien kansojen kanssa sekä Kaakkois-Aasiassa että sen ulkopuolella,
         SOPIVAT SEURAAVAA:
         1 artikla
         Muutetaan ystävyyssopimuksen 18 artiklan 3 kohta seuraavasti:

            ”Kaakkois-Aasian ulkopuoliset valtiot ja alueelliset järjestöt, joiden jäseninä on yksinomaan suvereeneja valtioita, voivat myös liittyä tähän sopimukseen kaikkien Kaakkois-Aasian valtioiden eli Brunei Darussalamin valtion, Kambodžan kuningaskunnan, Indonesian tasavallan, Laosin demokraattisen kansantasavallan, Malesian, Myanmarin liiton tasavallan, Filippiinien tasavallan, Singaporen tasavallan, Thaimaan kuningaskunnan ja Vietnamin sosialistisen tasavallan suostumuksella.”

         2 artikla
         Muutetaan ystävyyssopimuksen 14 artiklan 2 kohta seuraavasti:

            ”Tätä artiklaa sovelletaan sopimukseen liittyneisiin korkeisiin sopimuspuoliin kuitenkin vain siinä tapauksessa, että kyseinen korkea sopimuspuoli on suoraan osallisena alueellisin menettelyin ratkaistavassa riidassa.”

         3 artikla
         Tämä pöytäkirja on ratifioitava, ja se tulee voimaan päivänä, jona korkeiden sopimuspuolten viimeinen ratifiointiasiakirja talletetaan.

            Tehty Hanoissa, Vietnamissa, kahdentenakymmenentenäkolmantena päivänä heinäkuuta vuonna kaksituhattakymmenen yhtenä englanninkielisenä kappaleena.

         Euroopan unionin liittymistä Kaakkois-Aasian ystävyys- ja yhteistyösopimukseen koskeva asiakirja
         OTTAEN HUOMIOON, että Balilla, Indonesiassa 24 päivänä helmikuuta 1976 allekirjoitettua Kaakkois-Aasian ystävyys- ja yhteistyösopimusta on muutettu Kaakkois-Aasian ystävyys- ja yhteistyösopimuksen muuttamisesta tehdyillä pöytäkirjoilla, joista ensimmäinen allekirjoitettiin 15 päivänä joulukuuta 1987, toinen 25 päivänä heinäkuuta 1998 ja kolmas 23 päivänä heinäkuuta 2010;
         OTTAEN HUOMIOON, että edellä mainitun kolmannen pöytäkirjan 1 artiklalla muutetussa edellä mainitun sopimuksen 18 artiklan 3 kohdassa määrätään, että alueelliset järjestöt, joiden jäseninä on yksinomaan suvereeneja valtioita, voivat liittyä sopimukseen kaikkien Kaakkois-Aasian valtioiden eli Brunei Darussalamin valtion, Kambodžan kuningaskunnan, Indonesian tasavallan, Laosin demokraattisen kansantasavallan, Malesian, Myanmarin liiton tasavallan, Filippiinien tasavallan, Singaporen tasavallan, Thaimaan kuningaskunnan ja Vietnamin sosialistisen tasavallan suostumuksella;
         OTTAEN HUOMIOON, että Suomen ulkoasiainministeri sekä ulkosuhteista ja Euroopan naapuruuspolitiikasta vastaava Euroopan komission jäsen ovat pyytäneet 7 päivänä joulukuuta 2006 päivätyllä kirjeellä, että Euroopan unioni voisi liittyä sopimukseen;
         OTTAEN HUOMIOON, että Kaakkois-Aasian valtiot ovat suostuneet Euroopan unionin liittymiseen sopimukseen;
         Euroopan unioni liittyy Kaakkois-Aasian ystävyys- ja yhteistyösopimukseen tämän asiakirjan tallettamispäivästä.
         TÄMÄN VAKUUDEKSI tämän liittymisasiakirjan allekirjoittaa [ARVONIMI]

            Tehty [paikassa], [maassa], […] päivänä […]kuuta vuonna kaksituhatta[…].

               Euroopan unionin puolesta


title: Neuvoston päätös 2013/201/YUTP, annettu 25 päivänä huhtikuuta 2013 , Somaliaan kohdistuvista rajoittavista toimenpiteistä annetun päätöksen 2010/231/YUTP muuttamisesta

text:
               26.4.2013

               FI

               Euroopan unionin virallinen lehti

               L 116/10

         NEUVOSTON PÄÄTÖS 2013/201/YUTP,
   annettu 25 päivänä huhtikuuta 2013,
   Somaliaan kohdistuvista rajoittavista toimenpiteistä annetun päätöksen 2010/231/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto hyväksyi 26 päivänä huhtikuuta 2010 päätöksen 2010/231/YUTP (1).

               (2)

               Yhdistyneiden kansakuntien turvallisuusneuvosto antoi 6 päivänä maaliskuuta 2013 päätöslauselman 2093 (2013), jolla muutetaan päätöslauselman 733 (1992) 5 kohdassa asetettua ja päätöslauselman 1425 (2002) 1 ja 2 kohdalla edelleen laajennettua aseidenvientikieltoa. Lisäksi päätöslauselmalla 2093 (2013) saatettiin ajan tasalle nimeämisen perusteet, joita Somaliaa koskevan päätöslauselman 751 (1992) mukaisesti perustettu YK:n turvallisuusneuvoston pakotekomitea soveltaa.

               (3)

               Päätös 2010/231/YUTP olisi sen vuoksi muutettava tämän mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2010/231/YUTP seuraavasti:

               1)

               Muutetaan 1 artikla seuraavasti

                           a)

                           korvataan 3 kohta seuraavasti:
                           ”3.   Edellä olevia 1 ja 2 kohtaa ei sovelleta

                                       ”a)

                                       aseiden ja kaikenlaisten niihin liittyvien tarvikkeiden toimittamiseen, myyntiin tai siirtämiseen eikä sotilastoimintaan liittyvän teknisen neuvonnan, taloudellisen ja muun avun ja koulutuksen suoraan tai välilliseen antamiseen yksinomaan YK:n turvallisuusneuvoston päätöslauselman 1744 (2007) 4 kohdassa tarkoitetun operaation (AMISOM) tukemiseksi tai siinä käytettäväksi taikka YK:n turvallisuusneuvoston päätöslauselman 1851 (2008) 6 kohdan ja YK:n turvallisuusneuvoston päätöslauselman 1846 (2008) 10 kohdan mukaisia toimenpiteitä toteuttavien valtioiden ja alueellisten järjestöjen yksinomaista käyttöä varten;

                                       b)

                                       aseiden ja sotilastarvikkeiden toimittamiseen, myyntiin tai siirtämiseen eikä sotilastoimintaan liittyvän teknisen neuvonnan, taloudellisen ja muun avun ja koulutuksen suoraan tai välilliseen antamiseen yksinomaan AMISOM:n strategisten kumppaneiden, jotka toimivat yksinomaan 5 päivänä tammikuuta 2012 hyväksytyn Afrikan unionin strategisen toimintaperiaatteen mukaisesti ja yhteistyössä ja koordinoiden AMISOM:n kanssa, tukemiseksi tai niiden käytettäväksi;

                                       c)

                                       aseiden ja kaikenlaisten niihin liittyvien tarvikkeiden toimittamiseen, myyntiin tai siirtämiseen eikä teknisen neuvonnan suoraan tai välilliseen antamiseen yksinomaan turvallisuusalan instituutioiden kehittämisen tukemiseksi, YK:n turvallisuusneuvoston päätöslauselman 1744 (2007) 1, 2 ja 3 kohdassa tarkoitetun poliittisen prosessin mukaisesti, edellyttäen, että pakotekomitea ei tee asiasta kielteistä päätöstä viiden työpäivän kuluessa asiaa koskevan ilmoituksen saamisesta;

                                       d)

                                       pakotekomitean ennalta hyväksymään, yksinomaan humanitaariseen tai suojelukäyttöön tarkoitettujen, ei-tappavien puolustustarvikkeiden toimittamiseen tai myyntiin tai sellaisen materiaalin toimittamiseen tai myyntiin, joka on tarkoitettu rauhan- ja sovinnontekoprosessin yhteydessä toteutettaviin unionin tai jäsenvaltioiden ohjelmiin yhteiskunnan rakenteiden kehittämiseksi, turvallisuusala mukaan lukien, eikä suojavaatetukseen, mukaan lukien luodinkestävät liivit ja sotilaskypärät, joita YK:n henkilökunta, tiedotusvälineiden edustajat sekä humanitaarisissa tehtävissä ja kehitysyhteistyössä toimivat työntekijät ja avustava henkilökunta vievät tilapäisesti Somaliaan yksinomaan henkilökohtaiseen käyttöönsä;

                                       e)

                                       aseiden ja sotilastarvikkeiden toimittamiseen, myyntiin tai siirtämiseen eikä sotilastoimintaan liittyvän teknisen neuvonnan, taloudellisen ja muun avun ja koulutuksen suoraan tai välilliseen antamiseen yksinomaan YK:n henkilökunnan, mukaan lukien YK:n Somaliassa oleva poliittinen toimisto tai sen jatkona toteutettava operaatio, tukemiseksi tai sen käyttöön;”

                                       f)

                                       aseiden ja sotilastarvikkeiden toimittamiseen, myyntiin tai siirtämiseen eikä sotilastoimintaan liittyvän teknisen neuvonnan, taloudellisen ja muun avun ja koulutuksen suoraan tai välilliseen antamiseen yksinomaan Somalian liittohallituksen turvallisuusjoukkojen kehittämiseksi ja Somalian kansan turvallisuuden varmistamiseksi, lukuun ottamatta tämän päätöksen liitteessä II esitettyjen tuotteiden toimituksia, jos ilmoitus pakotekomitealle on tehty vähintään viisi päivää ennakolta YK:n turvallisuusneuvoston päätöslauselman 2093 (2013) 38 kohdan mukaisesti ja tarvittaessa tämän artiklan 4 kohdassa säädetyn mukaisesti.”

                           b)

                           Lisätään kohdat seuraavasti:
                           ”4.   Jäsenvaltio voi ilmoittaa pakotekomitealle vähintään viisi päivää ennakolta 3 kohdan f alakohdan mukaisen avun antamisesta ilmoitettuaan Somalian liittohallitukselle aikomuksestaan tehdä niin. Kun jäsenvaltio päättää antaa tällaisen ilmoituksen, siihen on sisällytettävä kaikki asiaankuuluvat tiedot, mukaan lukien tarvittaessa toimitettavien aseiden, ampumatarvikkeiden, sotilastarvikkeiden ja tarvikkeiden tyyppi ja määrä sekä ehdotettu toimituspäivä.
                           5.   On kiellettyä toimittaa, jälleenmyydä, siirtää tai asettaa käyttöön aseita tai sotilastarvikkeita, jotka myydään tai toimitetaan yksinomaan Somalian liittohallituksen turvallisuusjoukkojen kehittämiseksi, henkilölle tai yhteisölle, joka ei ole Somalian liittohallituksen turvallisuusjoukkojen palveluksessa.”

               2)

               Lisätään artikla seuraavasti:
               ”1 b artikla
               Jäsenvaltioiden on seurattava tarkasti sellaisten tuotteiden suoraa tai välillistä toimittamista, myyntiä tai siirtämistä Somaliaan, joihin ei sovelleta 1 artiklan 1 kohdassa esitettyjä toimenpiteitä, ja kyseisiin tuotteisiin liittyvään sotilastoimintaan liittyvän teknisen neuvonnan, taloudellisen ja muun avun ja koulutuksen suoraa tai välillistä antamista Somalialle.”

               3)

               Korvataan 2 artikla seuraavasti:
               ”2 artikla
               Jäljempänä 3 artiklassa, 5 artiklan 1 kohdassa sekä 6 artiklan 1 ja 2 kohdassa säädetyt rajoittavat toimenpiteet kohdistetaan pakotekomitean nimeämiin henkilöihin ja yhteisöihin, jotka

                           —

                           osallistuvat Somalian rauhaa, turvallisuutta tai vakautta uhkaaviin toimiin tai tukevat niitä, mukaan lukien toimet, jotka vaarantavat Somalian rauhan- ja sovinnontekoprosessin tai uhkaavat Somalian liittohallitusta tai AMISOM:ia voimakeinoin;

                           —

                           ovat rikkoneet 1 artiklassa tarkoitettua aseidenvientikieltoa tai aseiden jälleenmyynti- ja siirtorajoituksia tai asiaan liittyvän avun antamista koskevaa kieltoa;

                           —

                           estävät humanitaarisen avun toimittamista Somaliaan tai humanitaarisen avun saantia tai jakelua Somaliassa;

                           —

                           ovat poliittisia tai sotilaallisia johtajia, jotka sovellettavan kansainvälisen oikeuden vastaisesti värväävät tai käyttävät lapsia aseellisissa selkkauksissa Somaliassa;

                           —

                           ovat vastuussa sovellettavan kansainvälisen oikeuden sellaisista rikkomuksista Somaliassa, jotka kohdistuvat siviilihenkilöihin, myös lapsiin ja naisiin, aseellisissa selkkauksissa, mukaan lukien tappaminen ja vammauttaminen, seksuaalinen ja sukupuoleen perustuva väkivalta, hyökkäykset kouluihin ja sairaaloihin sekä kaappaukset ja pakkosiirrot.

                     Nämä henkilöt ja yhteisöt on lueteltu liitteessä I.”

               4)

               Korvataan ilmaus ”liite” ilmauksella ”liite I” koko tekstissä.

               5)

               Lisätään liite II tämän päätöksen liitteen mukaisesti.

         2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Brysselissä 25 päivänä huhtikuuta 2013.

            Neuvoston puolesta

            Puheenjohtaja

         E. GILMORE

      (1)  EUVL L 105, 27.4.2010, s. 17.

      LIITE

            ”LIITE II

               Luettelo 1 artiklan 3 kohdan f alakohdassa tarkoitetuista tuotteista

                        1.

                        Ilmatorjuntaohjukset, mukaan lukien lähi-ilmatorjuntajärjestelmät (MANPADS).

                        2.

                        Tykit, haupitsit ja kanuunat, joiden kaliiperi on enemmän kuin 12,7 mm, sekä niitä varten erityisesti suunnitellut ampumatarvikkeet ja komponentit. (Tähän eivät sisälly olalta ammuttavat panssarintorjuntaan käytetyt raketinheittimet kuten singot ja kevyet kertasingot, kiväärikranaatit tai kranaattikonekiväärit.).

                        3.

                        Kranaatinheittimet, joiden kaliiperi on enemmän kuin 82 mm.

                        4.

                        Panssaritorjuntaan käytetyt ohjatut aseet, mukaan lukien panssaritorjuntaan käytetyt ohjatut ohjukset (ATGM:t), sekä kyseisiä tuotteita varten erityisesti suunnitellut ampumatarvikkeet ja komponentit.

                        5.

                        Sotilaskäyttöön tarkoitetut panokset ja laitteet, jotka sisältävät energeettisiä aineita; miinat ja vastaavat tarvikkeet.

                        6.

                        Aseiden tähtäimet, joissa on pimeänäkötoiminto.”


title: 2014/671/EU: Euroopan keskuspankin päätös, annettu 1 päivänä syyskuuta 2014 , eurojärjestelmän rahoitusoperaatioihin sekä vakuuskelpoisuuteen liittyvistä lisätoimenpiteistä annetun päätöksen EKP/2013/35 muuttamisesta (EKP/2014/38)

text:
               20.9.2014

               FI

               Euroopan unionin virallinen lehti

               L 278/21

         EUROOPAN KESKUSPANKIN PÄÄTÖS,
   annettu 1 päivänä syyskuuta 2014,
   eurojärjestelmän rahoitusoperaatioihin sekä vakuuskelpoisuuteen liittyvistä lisätoimenpiteistä annetun päätöksen EKP/2013/35 muuttamisesta

      (EKP/2014/38)

      (2014/671/EU)

   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 3.1 artiklan ensimmäisen luetelmakohdan sekä 12.1, 14.3 ja 18.2 artiklan,
   ottaa huomioon eurojärjestelmän rahapolitiikan välineistä ja menettelyistä 20 päivänä syyskuuta 2011 annetut suuntaviivat EKP/2011/14 (1) ja omassa käytössä olevien valtion takaamien kattamattomien pankkien joukkovelkakirjojen käyttämistä vakuutena eurojärjestelmän rahapoliittisissa operaatioissa koskevista säännöistä 20 päivänä maaliskuuta 2013 annetun päätöksen EKP/2013/6 (2),
   sekä katsoo seuraavaa:

               (1)

               Euroopan keskuspankkijärjestelmän ja Euroopan keskuspankin perussäännön 18.1 artiklassa määrätään, että Euroopan keskuspankki (EKP) ja niiden jäsenvaltioiden kansalliset keskuspankit, joiden rahayksikkö on euro (jäljempänä ’kansalliset keskuspankit’), voivat tehdä luottotoimia luottolaitosten ja muiden markkinaosapuolten kanssa ja että luottoa annettaessa vakuuksien on oltava riittävät. Suuntaviivojen EKP/2011/14 liitteessä I sekä päätöksessä EKP/2013/6, päätöksessä EKP/2013/35 (3) ja päätöksessä EKP/2014/11 (4) määritellään yleisehdot, mukaan lukien eurojärjestelmän luottotoimissa käytettävien vakuuksien vakuuskelpoisuusvaatimukset, joiden perusteella EKP ja kansalliset keskuspankit ovat valmiita toteuttamaan luottotoimia.

               (2)

               Suuntaviivojen EKP/2011/14 liitteessä I olevan 1.6 kohdan mukaan EKP:n neuvosto voi milloin tahansa muuttaa niitä välineitä, ehtoja, vaatimuksia ja menettelyjä, joilla eurojärjestelmän rahapoliittisia operaatioita toteutetaan.

               (3)

               Eurojärjestelmän luotto-operaatioissa käytettävien omaisuuserien luottokelpoisuuden sekä niihin sovellettavan aliarvostuksen määrittämisessä käytetään luokitusten etusijajärjestystä. Tämän etusijajärjestyksen mukaan ulkoisen luottoluokituslaitoksen liikkeeseenlaskulle antamaa luottoluokitusta käytetään ensisijaisesti ja ulkoisen luottoluokituslaitoksen liikkeeseenlaskijalle ja takaajalle annettuja luottoluokituksia toissijaisesti. EKP:n neuvosto päätti 17 päivänä heinäkuuta 2013 tehostaa edelleen riskienhallintakehystään tarkistamalla eurojärjestelmän rahapoliittisissa operaatioissa hyväksyttäviin vakuuksiin sovellettavia vakuuskelpoisuusvaatimuksia ja aliarvostuksia sekä hyväksymällä tiettyjä lisätoimenpiteitä riskienhallintakehyksen yhtenäisyyden ja käytännön toimeenpanon parantamiseksi. Eurojärjestelmä täsmensi tässä yhteydessä mm. eurojärjestelmän luottoluokitusten etusijajärjestystä koskevaa sääntöä. Nämä toimenpiteet vahvistettiin päätöksessä EKP/2013/35.

               (4)

               Liikkeeseenlaskua koskevien ulkopuolisten luottoluokituslaitosten luokituksille etusijan antavan säännön soveltaminen on asianmukaista yksityisten liikkeeseenlaskijoiden kohdalla, jolloin liikkeeseenlaskua koskevan luokituksen tietosisältö on tärkeä. Julkiseen sektoriin kuuluvien liikkeeseenlaskijoiden osalta on tarpeen tarkistaa liikkeeseenlaskua koskevien ulkoisen luottoluokituslaitoksen luottoluokituksille etusijan antavaa sääntöä, koska tällöin liikkeeseenlaskijaa eikä liikkeeseenlaskua koskevaa luokitusta pidetään luottokelpoisuuden asianmukaisena mittarina.

               (5)

               Päätöstä EKP/2013/35 on sen vuoksi tarpeen muuttaa,

         ON HYVÄKSYNYT TÄMÄN PÄÄTÖKSEN:
   1 artikla
   Muutos
   Muutetaan päätöksen EKP/2013/35 6 artikla seuraavasti:

      ”6 artikla
      Jälkimarkkinakelpoisia omaisuuseriä koskevat täydentävät vaatimukset hyvästä luottokelpoisuudesta
      1.   Ulkoisten luottoluokituslaitosten tekemiin suuntaviivojen EKP/2011/14 liitteessä I olevassa 6.3 tarkoitettuja jälkimarkkinakelpoisia omaisuuseriä koskeviin luottoluokituksiin sovelletaan tässä artiklassa vahvistettuja vaatimuksia.
      2.   Määritettäessä jälkimarkkinakelpoisiin omaisuuseriin sovellettavaa luottokelpoisuuden alarajan noudattamista, käytetään hyväksyttyjen ulkoisten luottoluokituslaitosten antamia seuraavia luottoluokituksia (5):

                  a)

                  Ulkoisen luottoluokituslaitoksen liikkeeseenlaskulle antamaa luokitusta, tai jos kyseinen luottoluokituslaitos ei ole antanut luokitusta liikkeeseenlaskulle, ulkoisen luottoluokituslaitoksen sellaiselle ohjelmalle/liikkeeseenlaskusarjalle antamaa luokitusta, jossa omaisuuserä on laskettu liikkeeseen (6). Liikkeeseenlaskusta annetuissa ulkoisen luottoluokituslaitoksen luottoluokituksissa ei tehdä eroa omaisuuserän alkuperäisen maturiteetin perusteella. Ulkoisen luottoluokituslaitoksen liikkeeseenlaskulle tai ohjelmalle/liikkeeseenlaskusarjalle antama mikä tahansa luottoluokitus on hyväksyttävä.

                  b)

                  Ulkoisen luottoluokituslaitoksen liikkeeseenlaskijalle antamaa luokitusta. Ulkoisten luottoluokituslaitosten liikkeeseenlaskijalle antamissa luokituksissa tehdään luokituksen hyväksyttävyyden osalta ero omaisuuserän alkuperäisen maturiteetin perusteella seuraavasti: i) lyhytaikaiset omaisuuserät eli omaisuuserät, joiden alkuperäinen maturiteetti on enintään 390 päivää, ja ii) pitkäaikaiset omaisuuserät eli omaisuuserät, joiden alkuperäinen maturiteetti on yli 390 päivää, erotetaan toisistaan. Lyhytaikaisissa omaisuuserissä hyväksytään ulkoisen luottoluokituslaitoksen liikkeeseenlaskijalle antamat lyhyen ja pitkän aikavälin luokitukset. Pitkäaikaisissa omaisuuserissä hyväksytään ainoastaan liikkeeseenlaskijalle annetut ulkoisen luottoluokituslaitoksen pitkän aikavälin luokitukset.

                  c)

                  Ulkoisen luottoluokituslaitoksen takaajalle antamaa luokituksia, jos takaus täyttää suuntaviivojen EKP/2011/14 liitteessä I olevan 6.3.2 kohdan c alakohdassa esitetyt edellytykset. Ulkoisen luottoluokituslaitoksen takaajalle antamissa luokituksissa eurojärjestelmä ei tee eroa omaisuuserän alkuperäisen maturiteetin perusteella. Ainoastaan ulkoisen luottoluokituslaitoksen takaajalle annetut pitkän aikavälin luokitukset hyväksytään.

            3.   EKP julkaisee luottokelpoisuuden alarajan kultakin hyväksytyltä ulkoiselta luottoluokituslaitokselta, kuten suuntaviivojen EKP/2011/14 liitteessä I olevassa 6.3.1 kohdassa on täsmennetty (7). Jälkimarkkinakelpoisiin omaisuuseriin sovellettavan luottokelpoisuuden alarajan on vastattava eurojärjestelmän yhdenmukaistetun luokitusasteikon luokkaa 3, ellei toisin ilmoiteta.
      4.   Jälkimarkkinakelpoisten omaisuuserien osalta eurojärjestelmä ottaa huomioon ulkopuolisen luottoluokituslaitoksen luottoluokitukset — jotka määrittävät, onko omaisuuserä luottokelpoisuuden alarajan mukainen — seuraavasti:

                  4.1

                  Muiden jälkimarkkinakelpoisten omaisuuserien osalta — keskushallintojen, alueellisten tai paikallisten viranomaisten, laitosten (8) tai ylikansallisten elinten liikkeeseenlaskemat omaisuuserät ja omaisuusvakuudelliset arvopaperit pois luettuina — sovelletaan seuraavia sääntöjä:

                              a)

                              Eurojärjestelmä ottaa ensisijaisesti huomioon ulkoisen luottoluokituslaitoksen liikkeeseenlaskulle antamat luottoluokitukset ja toissijaisesti ulkoisen luottoluokituslaitoksen liikkeeseenlaskijalle tai takaajalle antamat luottoluokitukset. Tätä ensisijaisuussääntöä rajoittamatta ainakin yhden ulkoisen luottoluokituslaitoksen luokituksen on oltava eurojärjestelmän soveltaman luottokelpoisuuden alarajan mukainen.

                              b)

                              Jos samalle liikkeeseenlaskulle on annettu useita ulkoisen luottoluokituslaitoksen luottoluokituksia, käytetään näistä parasta eli käytetään parasta saatavilla olevaa ulkoisen luottoluokituslaitoksen luottoluokitusta. Jos liikkeeseenlaskua koskeva paras luottoluokitus ei ole vähintään eurojärjestelmän jälkimarkkinakelpoisiin omaisuuseriin soveltaman luottokelpoisuuden alarajan mukainen, omaisuuserä ei ole vakuuskelpoinen siinäkään tapauksessa, että sillä on suuntaviivojen EKP/2011/14 liitteessä I olevan 6.3.2 kohdan c alakohdan mukainen hyväksyttävä takaus.

                              c)

                              Jos ulkoisen luottoluokituslaitoksen liikkeeseenlaskulle antamaa luokitusta ei ole saatavilla, eurojärjestelmä voi käyttää ulkoisen luottoluokituslaitoksen liikkeeseenlaskijalle tai takaajalle antamaa luottoluokitusta. Jos samalle liikkeeseenlaskulle on annettu useampia liikkeeseenlaskijaa tai takaajaa koskevia ulkoisen luottoluokituslaitoksen luottoluokituksia, käytetään näistä parasta eli käytetään parasta saatavilla olevaa liikkeeseenlaskijalle tai takaajalle annettua ulkoisen luottoluokituslaitoksen luottoluokitusta.

                  4.2

                  Keskushallintojen, alueellisten tai paikallisten viranomaisten, laitosten tai ylikansallisten elinten liikkeeseenlaskemien jälkimarkkinakelpoisten omaisuuserien osalta sovelletaan seuraavia sääntöjä.

                              a)

                              Ulkoisen luottoluokituslaitoksen antamista luottoluokituksista ainakin yhden on oltava eurojärjestelmän asettaman luottokelpoisuuden alarajan mukainen. Eurojärjestelmä ottaa huomioon ainoastaan liikkeeseenlaskijalle tai takaajalle annetut ulkoisen luottoluokituslaitoksen luokitukset.

                              b)

                              Jos samalle liikkeeseenlaskulle on annettu useampia liikkeeseenlaskijaa tai takaajaa koskevaa ulkoisen luottoluokituslaitoksen luokituksia, käytetään näistä parasta eli käytetään parasta saatavilla olevaa liikkeeseenlaskijalle tai takaajalle annettua ulkoisen luottoluokituslaitoksen luottoluokitusta.

                              c)

                              Ainoastaan laitosten liikkeeseenlaskemien katetuttujen joukkolainojen luokituksen osalta sovelletaan 4.1 kohtaa eikä 4.2 kohtaa.

                  4.3

                  Omaisuusvakuudellisten arvopapereiden osalta sovelletaan seuraavia sääntöjä:

                              a)

                              Kuten suuntaviivojen EKP/2011/14 liitteessä I olevassa 6.3 kohdassa täsmennetään, omaisuusvakuudellisiin arvopapereihin sovellettavan luottokelpoisuuden alarajan on vastattava eurojärjestelmän yhdenmukaistetun luokitusasteikon luokkaa 2 (yhden A:n luottoluokitus) (9).

                              b)

                              Ulkoisen luottoluokituslaitosten antamista luottoluokituksista ainakin kahden on oltava eurojärjestelmän asettaman luottokelpoisuuden alarajan mukainen. Eurojärjestelmä ottaa huomioon ainoastaan liikkeeseenlaskulle annetut ulkoisen luottoluokituslaitoksen luottoluokitukset.

            5.   Jos liikkeeseenlaskijaa tai takaajaa koskevaa ulkoisen luottoluokituslaitoksen antamaa luottoluokitusta ei ole saatavilla, sovelletaan suuntaviivojen EKP/2011/14 liitteessä I olevan 6.3.2 kohtaa sovellettaessa viitteellisen luottoluokituksen käyttöä koskevia säännöksiä tapauksissa, joissa kyseessä on 4.2 kohdassa tarkoitettu keskushallintojen, alueellisten tai paikallisten viranomaisten, laitosten tai ylikansallisten elinten liikkeeseenlaskema jälkimarkkinakelpoinen omaisuuserä.

   2 artikla
   Voimaantulo
   Tämä päätös tulee voimaan 19 päivänä syyskuuta 2014.
   Sitä sovelletaan 15 päivästä joulukuuta 2014.

      Tehty Frankfurt am Mainissa 1 päivänä syyskuuta 2014.

            EKP:n puheenjohtaja

         Mario DRAGHI

      (1)  EUVL L 331, 14.12.2011, s. 1.

      (2)  EUVL L 95, 5.4.2013, s. 22.

      (3)  Päätös EKP/2013/35, annettu 26 päivänä syyskuuta 2013, eurojärjestelmän rahoitusoperaatioihin sekä vakuuskelpoisuuteen liittyvistä lisätoimenpiteistä (EUVL L 301, 12.11.2013, s. 6).

      (4)  Päätös EKP/2014/11, annettu 12 päivänä maaliskuuta 2014, eurojärjestelmän rahoitusoperaatioihin sekä vakuuskelpoisuuteen liittyvistä lisätoimenpiteistä annetun päätöksen EKP/2013/35 muuttamisesta. (EUVL L 166, 5.6.2014, s. 31).


Avis juridique important

|

31996D0174

96/174/EY: Neuvoston päätös, tehty 26 päivänä helmikuuta 1996, raha-, rahoitus- ja maksutasetilastokomitean perustamista koskevan päätöksen 91/115/ETY muuttamisesta

Virallinen lehti nro L 051 , 01/03/1996 s. 0048 - 0049

NEUVOSTON PÄÄTÖS,tehty 26 päivänä helmikuuta 1996,raha-, rahoitus- ja maksutasetilastokomitean perustamista koskevan päätöksen 91/115/ETY muuttamisesta (96/174/EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen,ottaa huomioon komission päätösehdotuksen (1),ottaa huomioon Euroopan parlamentin lausunnon (2),ottaa huomioon talous- ja sosiaalikomitean lausunnon (3),ottaa huomioon Euroopan rahapoliittisen instituutin lausunnon (4),sekä katsoo, ettäperustamissopimuksen 109 f artiklan ja Euroopan rahapoliittisen instituutin (ERI) perussäännöstä tehdyn pöytäkirjan 2 artiklan mukaisesti ERI myötävaikuttaa talous- ja rahaliiton kolmanteen vaiheeseen siirtymisen edellytysten toteuttamiseen lujittamalla rahapolitiikkojen yhteensovittamista hintatason vakauden turvaamiseksi, hoitamalla tarpeelliset valmistelut Euroopan keskuspankkien järjestelmän (EKPJ) perustamiseksi sekä yhtenäisen rahapolitiikan harjoittamiseksi ja yhtenäisvaluutan luomiseksi kolmannessa vaiheessa ja valvomalla ecun kehitystä,perustamissopimuksen 109 f artiklan 3 kohdan mukaisesti ERI viimeistään 31 päivänä joulukuuta 1996 täsmentää ne sääntelyyn, hallintoon ja logistiikkaan liittyvät kehykset, jotka EKPJ tarvitsee tehtäviensä hoitamiseksi talous- ja rahaliiton kolmannen vaiheen aikana ja, erityisesti, edistää tarvittaessa niiden sääntöjen ja menettelyn yhdenmukaistamista, jotka koskevat tilastotietojen keräämistä, laatimista ja levittämistä sen toimivaltaan kuuluvilla aloilla,EKPJ:n perussääntöä ja Euroopan keskuspankkia koskevan pöytäkirjan 5 artiklan mukaisesti Euroopan keskuspankki (EKP) kerää kansallisten keskuspankkien avustuksella tarvittavat tilastotiedot ja toimii yhteistyössä komission kanssa, ja sen vuoksi toisen vaiheen aikana täytyy valmistella talous- ja rahaliiton toteuttamisen puitteisiin asianmukaiset yhteistyömenetelmät, japäätös 91/115/ETY (5) on näin ollen muutettava,ON PÄÄTTÄNYT SEURAAVAA:Ainoa artikla Muutetaan päätös 91/115/ETY seuraavasti:1) Lisätään seuraava artikla:"3 a artiklaKomitea voi omasta aloitteestaan antaa lausuntoja mistä tahansa komissiota ja kansallisia tilastoviranomaisia tai Euroopan rahapoliittista instituuttia (ERI) ja kansallisia keskuspankkeja koskevista tilastoasioista. Tehtäviään täyttäessään komitea toimittaa lausuntonsa kaikille asianosaisille."2) Korvataan 4 artikla seuraavalla tekstillä:"4 artiklaKomitea koostuu kutakin jäsenvaltiota kohti 1-3 edustajasta, jotka tulevat tärkeimmistä raha-, rahoitus- ja maksutasetilastoja käsittelevistä laitoksista, komission 1-3 edustajasta ja ERI:n 1-3 edustajasta. Lisäksi yksi raha-asiain komitean edustaja voi osallistua komitean kokouksiin tarkkailijana. Jäsenvaltioilla, komissiolla ja ERI:lla on kullakin yksi ääni.Muiden järjestöjen edustajat sekä muut henkilöt, joiden osallistumista asian käsittelyyn pidetään aiheellisena, voivat osallistua komitean kokouksiin komitean päätöksen mukaisesti."3) Korvataan 5 artikla seuraavalla tekstillä:"5 artiklaKomitea valitsee puheenjohtajansa niiden yksityiskohtaisten sääntöjen mukaisesti, jotka se ottaa työjärjestykseensä."Tehty Brysselissä 26 päivänä helmikuuta 1996.Neuvoston puolestaS. AGNELLIPuheenjohtaja(1) EYVL N:o C 359, 16.12.1994, s. 10(2) EYVL N:o C 269, 16.10.1995, s. 198(3) EYVL N:o C 397, 31.12.1994, s. 52(4) Lausunto annettu 16 päivänä tammikuuta 1995(5) EYVL N:o L 59, 6.3.1991, s. 19


title: 2010/156/YUTP: Neuvoston päätös 2010/156/YUTP, annettu 16 päivänä maaliskuuta 2010 , Euroopan unionin erityisedustajan toimeksiannon jatkamisesta entisessä Jugoslavian tasavallassa Makedoniassa

text:
               17.3.2010

               FI

               Euroopan unionin virallinen lehti

               L 67/6

         NEUVOSTON PÄÄTÖS 2010/156/YUTP,
   annettu 16 päivänä maaliskuuta 2010,
   Euroopan unionin erityisedustajan toimeksiannon jatkamisesta entisessä Jugoslavian tasavallassa Makedoniassa
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan, 31 artiklan 2 kohdan ja 33 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 17 päivänä lokakuuta 2005 yhteisen toiminnan 2005/724/YUTP (1), jolla Erwan FOUÉRÉ nimitettiin Euroopan unionin erityisedustajaksi, jäljempänä ’erityisedustaja’, entiseen Jugoslavian tasavaltaan Makedoniaan.

               (2)

               Neuvosto hyväksyi 15 päivänä syyskuuta 2009 yhteisen toiminnan 2009/706/YUTP (2), jolla erityisedustajan toimeksiantoa jatkettiin 31 päivään maaliskuuta 2010.

               (3)

               Erityisedustajan toimeksiantoa olisi jatkettava 31 päivään elokuuta 2010. Erityisedustajan toimeksianto voidaan kuitenkin päättää aikaisemmin, jos neuvosto unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, suosituksesta niin päättää Euroopan ulkosuhdehallinnon perustamista koskevan päätöksen tultua voimaan,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan unionin erityisedustaja
   Jatketaan Erwan FOUÉRÉn toimeksiantoa Euroopan unionin erityisedustajana entisessä Jugoslavian tasavallassa Makedoniassa 31 päivään elokuuta 2010. Erityisedustajan toimeksianto voidaan päättää aikaisemmin, jos neuvosto korkean edustajan suosituksesta niin päättää Euroopan ulkosuhdehallinnon perustamista koskevan päätöksen tultua voimaan.
   2 artikla
   Poliittiset tavoitteet
   Erityisedustajan toimeksianto perustuu Euroopan unionin entistä Jugoslavian tasavaltaa Makedoniaa koskevan politiikan tavoitteeseen, joka on myötävaikuttaminen rauhanomaisen poliittisen prosessin vahvistamiseen ja Ohridin puitesopimuksen täysimääräiseen täytäntöönpanoon sekä siten Euroopan yhdentymisen edistäminen vakautus- ja assosiaatioprosessin avulla.
   Erityisedustaja tukee korkean edustajan työtä alueella.
   3 artikla
   Toimeksianto
   Tämän politiikan tavoitteen saavuttamiseksi erityisedustajan toimeksiantona on

               a)

               pitää yllä läheisiä yhteyksiä entisen Jugoslavian tasavallan Makedonian hallitukseen ja poliittisessa prosessissa mukana oleviin osapuoliin;

               b)

               tarjota unionin neuvoja ja apua poliittisessa prosessissa;

               c)

               varmistaa kansainvälisen yhteisön toimien yhteensovittaminen 13 päivänä elokuuta 2001 tehdyn puitesopimuksen määräysten täytäntöönpanon ja jatkuvuuden helpottamiseksi, sellaisina kuin ne on esitetty puitesopimuksessa ja sen liitteissä;

               d)

               seurata tiiviisti turvallisuuteen liittyviä ja etnisten ryhmien välisiä kysymyksiä ja raportoida niistä sekä pitää tätä varten yhteyttä kaikkiin elimiin, joita asia koskee;

               e)

               vaikuttaa osaltaan ihmisoikeuksien ja perusvapauksien kunnioittamisen kehittämiseen ja vahvistamiseen entisessä Jugoslavian tasavallassa Makedoniassa EU:n ihmisoikeuspolitiikan ja EU:n ihmisoikeuksia koskevien suuntaviivojen mukaisesti.

         4 artikla
   Toimeksiannon toteuttaminen
   1.   Erityisedustaja vastaa toimeksiannon toteuttamisesta korkean edustajan valvonnan alaisena.
   2.   Poliittisten ja turvallisuusasioiden komitea ylläpitää erityisiä suhteita erityisedustajaan ja toimii erityisedustajan ensisijaisena yhteytenä neuvostoon. Poliittisten ja turvallisuusasioiden komitea huolehtii erityisedustajan strategisesta ja poliittisesta ohjauksesta hänen toimeksiantonsa puitteissa, sanotun kuitenkaan rajoittamatta korkean edustajan toimivaltaa.
   5 artikla
   Rahoitus
   1.   Euroopan unionin erityisedustajan toimeksiantoon liittyviin menoihin tarkoitettu rahoitusohje 1 päivänä huhtikuuta 2010 alkavalle ja 31 päivänä elokuuta 2010 päättyvälle kaudelle on 340 000 euroa.
   2.   Edellä 1 kohdassa vahvistetulla määrällä rahoitettavat menot ovat rahoituskelpoisia 1 päivästä huhtikuuta 2010 alkaen. Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
   3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
   6 artikla
   Avustajaryhmän perustaminen ja kokoonpano
   1.   Erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajaryhmänsä muodostamisesta. Avustajaryhmällä on oltava toimeksiannon edellyttämä asiantuntemus poliittisista erityiskysymyksistä. Erityisedustajan on ilmoitettava pikaisesti neuvostolle ja komissiolle avustajaryhmänsä kulloinenkin kokoonpano.
   2.   Jäsenvaltiot ja unionin toimielimet voivat esittää, että henkilöstöä lähetetään työskentelemään erityisedustajan kanssa. Sellaisen henkilöstön palkat, jonka jäsenvaltio tai unionin toimielin lähettää työskentelemään erityisedustajalle, maksaa asianomainen jäsenvaltio tai unionin toimielin. Erityisedustajaa voivat avustaa myös jäsenvaltioiden neuvoston pääsihteeristöön lähettämät asiantuntijat. Sopimusperusteisen kansainvälisen henkilöstön on oltava unionin jäsenvaltioiden kansalaisia.
   3.   Kaikki lähetetyt työntekijät pysyvät hallinnollisesti asianomaisen lähettävän jäsenvaltion tai unionin toimielimen alaisina ja suorittavat tehtävänsä ja toimivat erityisedustajan toimeksiannon edun mukaisesti.
   7 artikla
   Erityisedustajan ja hänen henkilöstönsä erioikeudet ja vapaudet
   Erityisedustajan ja hänen henkilöstönsä hoitaman tehtävän loppuun saattamisen ja joustavan suorittamisen edellyttämät erioikeudet, vapaudet ja muut takeet sovitaan tilanteen mukaan yhdessä vastaanottajapuolen tai vastaanottajapuolien kanssa. Jäsenvaltiot ja komissio antavat tätä varten kaiken tarpeellisen tuen.
   8 artikla
   EU:n turvallisuusluokiteltujen tietojen turvallisuus
   Erityisedustajan ja hänen avustajaryhmänsä jäsenten on noudatettava neuvoston turvallisuussääntöjen vahvistamisesta 19 päivänä maaliskuuta 2001 tehdyssä neuvoston päätöksessä 2001/264/EY (3) vahvistettuja turvallisuutta koskevia periaatteita ja vähimmäisvaatimuksia erityisesti käsitellessään EU:n turvallisuusluokiteltuja tietoja.
   9 artikla
   Tiedonsaanti ja logistiikkatuki
   1.   Jäsenvaltiot, komissio ja neuvoston pääsihteeristö varmistavat, että erityisedustajan saataville saatetaan kaikki asiaankuuluvat tiedot.
   2.   Unionin edustustot ja/tai jäsenvaltiot antavat tarvittaessa logistiikkatukea alueella.
   10 artikla
   Turvallisuus
   Erityisedustaja toteuttaa Euroopan unionista tehdyn sopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuullaan olevan maantieteellisen alueen turvallisuustilanteen mukaisesti suoraan hänen alaisuudessaan olevan koko henkilöstön turvallisuuden osalta, erityisesti siten, että hän

               a)

               laatii neuvoston pääsihteeristön ohjeisiin perustuvan operaatiokohtaisen turvallisuussuunnitelman, johon sisällytetään operaatiokohtaiset fyysiset, organisatoriset ja menettelyä koskevat turvallisuustoimenpiteet, jotka koskevat henkilöstön turvallista siirtymistä operaatioalueelle ja sen sisällä ja turvallisuutta vaarantavien tilanteiden hallintaa, sekä operaation valmius- ja evakuointisuunnitelma;

               b)

               varmistaa, että koko unionin ulkopuolelle lähetetyllä henkilöstöllä on operaatioalueen olosuhteiden edellyttämä korkean riskin kattava vakuutusturva;

               c)

               varmistaa, että kaikille unionin ulkopuolelle lähetetyille avustajaryhmän jäsenille, myös paikalta palvelukseen otetulle henkilöstölle, on annettu joko ennen operaatioalueelle saapumista tai heti saapumisen yhteydessä neuvoston pääsihteeristön operaatioalueelle antamaan riskiluokitukseen perustuva asianmukainen turvallisuuskoulutus;

               d)

               varmistaa, että kaikki säännöllisten turvallisuusarviointien pohjalta annetut suositukset pannaan täytäntöön, ja antaa välikertomuksen ja toimeksiannon toteuttamista koskevan kertomuksen yhteydessä korkealle edustajalle, neuvostolle ja komissiolle kirjallisia raportteja näiden suositusten täytäntöönpanosta ja muista turvallisuusasioista.

         11 artikla
   Raportointi
   Erityisedustaja raportoi säännöllisin välein suullisesti ja kirjallisesti korkealle edustajalle sekä poliittisten ja turvallisuusasioiden komitealle. Erityisedustaja raportoi tarvittaessa myös neuvoston työryhmille. Säännölliset kirjalliset raportit jaetaan COREU-verkoston kautta. Erityisedustaja voi korkean edustajan tai poliittisten ja turvallisuusasioiden komitean suosituksesta antaa selvityksiä ulkoasiainneuvostolle.
   12 artikla
   Toimien yhteensovittaminen
   1.   Erityisedustaja edistää unionin toiminnan yleistä poliittista yhteensovittamista. Hän auttaa varmistamaan, että kaikki kentällä käytettävät unionin välineet toimivat johdonmukaisella tavalla unionin poliittisten tavoitteiden saavuttamiseksi. Erityisedustajan toimet sovitetaan yhteen komission toimien kanssa sekä tilanteen mukaan alueella toimivien muiden unionin erityisedustajien toimien kanssa. Erityisedustaja tiedottaa säännöllisesti toiminnastaan jäsenvaltioiden ja unionin edustustoille.
   2.   Kentällä on pidettävä yllä läheisiä suhteita unionin ja jäsenvaltioiden edustustojen päälliköihin. Näiden on parhaalla mahdollisella tavalla pyrittävä avustamaan erityisedustajaa toimeksiannon toteuttamisessa. Erityisedustajan on myös pidettävä yhteyttä muihin kansainvälisiin ja alueellisiin toimijoihin kentällä.
   13 artikla
   Uudelleentarkastelu
   Tämän päätöksen täytäntöönpanoa ja sen johdonmukaisuutta unionin alueella toteuttamien muiden toimien kanssa tarkastellaan säännöllisesti uudelleen. Erityisedustaja esittää korkealle edustajalle, neuvostolle ja komissiolle toimeksiannon päättyessä kattavan raportin toimeksiannon toteuttamisesta.
   14 artikla
   Voimaantulo
   Tämä päätös tulee voimaan päivänä, jona se hyväksytään.
   15 artikla
   Julkaiseminen
   Tämä päätös julkaistaan Euroopan unionin virallisessa lehdessä.

      Tehty Brysselissä 16 päivänä maaliskuuta 2010.

            Neuvoston puolesta

            Puheenjohtaja

         E. SALGADO

      (1)  EUVL L 272, 18.10.2005, s. 26.

      (2)  EUVL L 244, 16.9.2009, s. 25.

      (3)  EYVL L 101, 11.4.2001, s. 1.